b'\n_START_ARTICLE_\nParafilija\n_START_PARAGRAPH_\nV filogenetiki se skupina organizmov imenuje parafiletska (gr\xc5\xa1ko para = blizu in phyle = rasa), kadar vsebuje najbolj nedavnega skupnega prednika, ne vsebuje pa vseh potomcev tega prednika._NEWLINE_Skupine, ki vklju\xc4\x8dujejo vse potomce najbolj nedavnega prednika, v splo\xc5\xa1nem imenujemo monofiletske._NEWLINE_V\xc4\x8dasih se uporablja tudi izraz holofiletski. Tehni\xc4\x8dno gledano si pojma nista enakovredna. Izvorno se je izraz monofiletska skupina uporabljal za skupino, ki je vklju\xc4\x8devala najbolj nedavnega skupnega prednika svojih \xc4\x8dlanov (gr\xc5\xa1ko monos = ena) in bi tako bila v sodobnem pomenu besede bodisi monofiletska ali parafiletska; holofiletska skupina pa je vklju\xc4\x8devala vse potomce najbolj nedavnega skupnega prednika (gr\xc5\xa1ko holos = celota) in je bila tako v sodobnem pomenu besede monofiletska. Vendar pa je v sodobni praksi izraz monofiletski izgubil svoj prvotni pomen in nadomestil termin holofiletski, ki se v glavnem ve\xc4\x8d ne uporablja._NEWLINE_Tehni\xc4\x8dno, v izvornem pomenu besed, je parafiletska skupina monofiletska skupina, iz katere je eden od kladov izklju\xc4\x8den in tvori samostojno skupino (kot npr. pri zgledu s plazilci in pti\xc4\x8di, ki je prikazan na sliki). Parafiletsko skupino lahko popravimo bodisi tako, da jo raz\xc5\xa1irimo in vanj vklju\xc4\x8dimo manjkajo\xc4\x8di klad, ali pa jo razdelimo v sestavne dele._NEWLINE_Skupina, ki ne vsebuje najbolj nedavnega skupnega prednika, se imenuje polifiletska (gr\xc5\xa1ko polys = mnogo)._NEWLINE_Te opredelitve so se razvile v razpravah, ki so v 1960. in 70. letih spremljale razvoj kladistike (klad je izraz za monofiletsko skupino). Pred tem \xc4\x8dasom je razlikovanje med mono- in polifiletskimi skupinami temeljilo na vklju\xc4\x8ditvi ali izklju\xc4\x8ditvi najbolj nedavnega skupnega prednika. Pokazalo pa se je, da vklju\xc4\x8ditev prednikov v razvrstitev vodi v neizbe\xc5\xbene logi\xc4\x8dne nedoslednosti in v nekaterih \xc5\xa1olah taksonomije se filogenetski vzorec opisuje izklju\xc4\x8dno v okviru vgnezdenj sestrskih razmerij med znanimi predstavniki taksonov, ne da bi se sklicevali na razmerja med predniki in potomci._NEWLINE_Parafiletske skupine vsebujejo \xc5\xa1tevilne starej\xc5\xa1e klasifikacije, posebno tradicionalni sistemi z delitvijo organizmov na dve do \xc5\xa1est kraljestev in s klasi\xc4\x8dno delitvijo vreten\xc4\x8darjev. Po tradicionalni definiciji je npr. parafiletski razred Reptilia, saj izklju\xc4\x8duje pti\xc4\x8de (razred Aves), ki so se razvili iz plazilcev. Parafiletske skupine so pogosto oblikovane na temelju (sim)-pleziomorfij (podobnosti med predniki namesto (sin)apomorfij (izpeljane podobnosti)._NEWLINE_V ve\xc4\x8dini taksonomskih \xc5\xa1ol, ki temeljijo na kladistiki, se obstoj parafiletskih skupin v klasifikaciji obravnava kot napaka. Nekatere skupine v trenutno sprejetih taksonomijah se bodo pozneje morda pokazale kot parafiletske, zaradi \xc4\x8desar bo treba klasifikacije popraviti. Nekateri pa menijo, da je obstoj parafiletskih skupin sprejemljiva \xc5\xbertev, \xc4\x8de je s tem taksonomija bolj sprejemljiva. Drugi trdijo, da so parafiletske skupine za celovito klasifikacijo vklju\xc4\x8dno z izumrlimi skupinami preprosto nujne, saj vsaka vrsta, rod itn. nujno izvirajo iz dela druge(ga). Po nekaterih predlogih bi parafiletske skupine morale biti dovoljene, vendar jasno ozna\xc4\x8dene kot take, na primer z zvezdico: Reptilia*. Za take skupine se v\xc4\x8dasih uporablja izraz\xc2\xa0\xc2\xbbevolucijska stopnja\xc2\xab.'